b'\n_START_ARTICLE_\nAnuket\n_START_SECTION_\nIme\n_START_PARAGRAPH_\nStari Egip\xc4\x8dani so jo imenovali Anuket, Anaka ali Anket, kar pomeni "Tista, ki ti stiska roko" ali "Tista, ki te objema". V gr\xc5\xa1kem obdobju Egipta so jo preimenovali v Anukis in jo ena\xc4\x8dili s Hestijo ali Vesto.\n_START_SECTION_\nUpodabljanje\n_START_PARAGRAPH_\nAnuket so najpogosteje upodabljali kot \xc5\xbeensko s pri\xc4\x8desko iz lo\xc4\x8dja ali nojevega perja. V roki je pogosto dr\xc5\xbeala  \xc5\xbeezlo z ankhom na vrhu ali samo ankh. Njena sveta \xc5\xbeival je bila gazela. V Novem kraljestvu  so jo upodabljali kot \xc5\xbeensko, ki doji faraona. Kasneje je postala boginja po\xc5\xbeelenja. Povezovali so jo z morskim pol\xc5\xbeem kauri, ki je podoben vagini.\n_START_SECTION_\nZgodovina in vloga\n_START_PARAGRAPH_\nPrvotno je bila h\xc4\x8derka Raja in vedno povezana z boginjo Satet. Obe boginji so imenovali Horovo oko, tako kot boginje Bastet, Hator in Sekmet. Obe sta bili povezani tudi z ureusom.\n_START_SECTION_\n\xc4\x8ca\xc5\xa1\xc4\x8denje\n_START_PARAGRAPH_\nAnuket je bila del tebanske triade, v kateri sta bila \xc5\xa1e bog Hnum in boginja Satet. Morda je bila celo Satetina sestra ali mlaj\xc5\xa1a \xc5\xbeena boga Hnuma. Njen tempelj je stal na otoku Sehel. Napisi ka\xc5\xbeejo, da je  njeno sveti\xc5\xa1\xc4\x8de ali oltar na tem mestu postavil \xc5\xbee faraon Sobekhotep III. iz Trinajste dinastije.  Mnogo kasneje ji je v obdobju Osemnajste dinastije kapelo posvetil faraon Amenhotep II._NEWLINE_V Novem kraljestvu je Anuketin kult na Elefantini vklju\xc4\x8deval procesijo po Nilu v prvem mesecu \xc5\xa1emuja (\xc5\xbeetve). Napis omenja, da je bil v tem letnem \xc4\x8dasu  tudi praznik Hnuma in Anuket._NEWLINE_Anuketino praznovanje se je za\xc4\x8delo, ko so se za\xc4\x8dele letne poplave Nila. Ljudje so v reko metali kovance, zlato, nakit, dragulje in dragocena darila, da bi se ji zahvalili za \xc5\xbeivljenjsko pomembno vodo. V ve\xc4\x8d delih Egipta je bilo v tem \xc4\x8dasu prepovedano jesti nekatere vrste rib, ki so veljale za svete.'